ΣΥΜΒΟΥΛΙΟ - ΨΗΦΙΣΜΑ Του Συμβουλίου και των αρμοδίων για τα πολιτιστικά θέματα υπουργών συνερχομένων στα πλαίσια του Συμβουλίου της 27ης Σεπτεμβρίου 1985 σχετικά με τη συνεργασία μεταξύ βιβλιοθηκών στον τομέα της πληροφορικής

(85/C 271/01)

Ι

(Ανακοινώσεις)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΚΑΙ ΟΙ ΑΡΜΟΔΙΟΙ ΓΙΑ ΤΑ ΠΟΛΙΤΙΣΤΙΚΑ ΘΕΜΑΤΑ ΥΠΟΥΡΓΟΙ ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ,

1. Αφού διαπίστωσαν:

- ότι οι συλλογές του συνόλου των δημόσιων ή ιδιωτικών βιβλιοθηκών στην Ευρωπαϊκή Κοινότητα αποτελούν ένα θαυμάσιο θησαυρό, τόσο από πολιτιστική άποψη όσο και από άποψη επιστημονικής, τεχνικής και οικονομικής ανάπτυξης,

- ότι αυτός ο θησαυρός μπορεί να αξιοποιηθεί πλήρως μόνον εφόσον υπάρξει κατάλληλη εκμετάλλευση του σημερινού πλούτου των νέων τεχνολογιών επεξεργασίας και διάδοσης των πληροφοριών, δοθέντος ότι μόνον κατ’ αυτό τον τρόπο θα καταστεί δυνατή η πρόσβαση του χρήστη σε όλη αυτή την κληρονομιά,

κρίνουν σκόπιμο να αναλάβει η Ευρωπαϊκή Κοινότητα δράση στον τομέα αυτό.

2. Σε επίπεδο των κρατών μελών, αναγνωρίζουν την ανάγκη να υπάρξει μεγαλύτερη εναρμόνιση των πρωτοβουλιών που παίρνει ήδη στον τομέα αυτό ένας μεγάλος αριθμός βιβλιοθηκών στην Ευρωπαϊκή Κοινότητα, καθώς και την ανάγκη, για άλλες βιβλιοθήκες, να αποκτήσουν νέες τεχνικές διαχείρισης, χωρίς ωστόσο να κινδυνεύσουν να μειωθούν τα κονδύλια που διαθέτουν για την απόκτηση νέων βιβλίων.

3. Σε κοινοτικό επίπεδο:

- καλούν τις βιβλιοθήκες, βάσει μιας προκαταρκτικής εκτίμησης της σχέσης μεταξύ των προβλέψιμων δαπανών και του αναμενόμενου κέρδους, να εντείνουν τη συνεργασία τους σε κοινοτικό επίπεδο και να συμβάλουν στη διαμόρφωση ενός κοινού προγράμματος με στόχο τον καθορισμό των προσφορότερων διαδικασιών, προκειμένου να τονωθεί η συνεργασία αυτή,

- καλούν την Επιτροπή να λάβει υπόψη της τη σκοπιμότητα της ανάληψης ταχείας δράσης υπέρ των βιβλιοθηκών,

- υπενθυμίζουν ότι αυτή η δράση μπορεί να πραγματοποιηθεί στα πλαίσια και με τα μέσα του κοινοτικού προγράμματος δράσης για την ανάπτυξη της αγοράς εξειδικευμένων πληροφοριών στην Ευρώπη που εγκρίθηκε από το Συμβούλιο στην απόφαση 84/567/ΕΟΚ (1) (2).

(1) ΕΕ αριθ. L 314 της 4.12.1984, σ. 19.

(2) Η Επιτροπή διευκρινίζει ότι, δυνάμει του εν λόγω προγράμματος, υπάρχουν τα αναγκαία κεφάλαια για μια πρώτη δράση στον τομέα αυτό. Εάν στη συνέχεια, κριθεί ότι είναι χρήσιμο ένα ευρύτερο πρόγραμμα, η Επιτροπή θα υποβάλει στο Συμβούλιο κατάλληλη αίτηση πιστώσεων.

Το πρόγραμμα αυτό θα πρέπει κυρίως να αποβλέπει:

α) στον καθορισμό και την εφαρμογή, σε στενή συνεργασία με τις σημαντικότερες βιβλιοθήκες της Ευρωπαϊκής Κοινότητας, ενός συστήματος το οποίο, με βάση τα υπάρχοντα συστήματα και συνεργασίες, θα καταστήσει δυνατή τη διασύνδεση των πληροφορικά οργανωμένων καταλόγων

β) στην προετοιμασία, σε στενή συνεργασία με τους υπεύθυνους των βιβλιοθηκών στα κράτη μέλη, ενός ενδεχόμενου προγράμματος εργασιών με στόχο την ταχύτατη ανάπτυξη της λειτουργίας των βιβλιοθηκών, τόσο στο πολιτιστικό επίπεδο όσο και ως ενεργού παράγοντα στον τομέα της αγοράς της πληροφόρησης που θεωρείται συγχρόνως τομέας καινοτομιών και υποστήριγμα της καινοτομίας.

4. Καλούν την Επιτροπή:

- να τους ενημερώνει για τις εργασίες που διεξέγονται επί του παρόντος στους τομείς που συνδέονται με τη διαχείριση και τη χρησιμοποίηση των βιβλιοθηκών,

- να τους υποβάλει ετήσια έκθεση για τις πρωτοβουλίες που θα έχει αναλάβει με βάση το παρόν ψήφισμα.